**Informatīvs materiāls**

**Par pašvaldības oficiālajā tīmekļvietnē, sociālo mediju kontos un citos interneta resursos ievietojamo informāciju**

Saskaņā ar Valsts pārvaldes iekārtas likumu[[1]](#footnote-1) viens no valsts pārvaldes pienākumiem ir **informēt sabiedrību par savu darbību**. Tas attiecas it īpaši uz to sabiedrības daļu un tām privātpersonām, kuru tiesības vai tiesiskās intereses īstenotā vai plānotā darbība skar vai var skart. Tāpat pienākums pašvaldībai informēt sabiedrību par savu darbību izriet no labas pārvaldības principa.[[2]](#footnote-2) Pienākums informēt sabiedrību pašvaldībai nav tāpēc, ka pašvaldība ir tiesību uz vārda brīvību subjekts, bet gan tāpēc, ka sabiedrībai ir no demokrātijas un labas pārvaldības principa izrietošas tiesības saņemt informāciju par pašvaldības darbību.

Sabiedrības tiesības piekļūt iestāžu rīcībā esošai informācijai uzskatāmas par vispāratzītu principu gan Eiropas Savienības tiesībās, gan nacionālā līmenī. Latvijā šīs tiesības nostiprinātas konstitucionāla ranga normās – Latvijas Republikas Satversmes (turpmāk – Satversme) 100. un 104. pantā.

Satversmes 100. pants ietver arī tiesības brīvi iegūt, paturēt un izplatīt informāciju. Vārda brīvība aptver ļoti plašu jomu un ietver divus aspektus – **privāto un publisko aspektu**. Vārda brīvības privātais aspekts nozīmē, ka katrai personai ir tiesības uz saviem uzskatiem, tiesības turēties pie tiem un brīvi tos paust. Savukārt vārda brīvības publiskais aspekts citastarp attiecas uz ikviena tiesībām brīvi saņemt informāciju. Tiesības saņemt informāciju ir cilvēktiesību un pamatbrīvību neatņemama sastāvdaļa. Savukārt demokrātiskas valsts funkcionēšanas neatņemama pazīme ir tās pārskatāmība. **Ikvienam cilvēkam saskaņā ar Satversmi ir tiesības būt informētam par valsts pārvaldes sistēmas institūciju darbību, lai pārliecinātos, ka tās efektīvi, godīgi un taisnīgi saskaņā ar likumiem pilda sabiedrības uzticētās funkcijas**. Informācijas pieejamības tiesības var tikt ierobežotas tikai ar likumu un tikai īpaši paredzētos gadījumos. Tiesību uz informācijas pieejamību mērķis ir nodrošināt gan personu iespējas pilnvērtīgi īstenot savas tiesības brīvi veidot un paust savu viedokli, gan sabiedrības tiesības sekot līdzi tam, kā valsts, tai skaitā arī pašvaldība pilda tai uzticētās publiskās funkcijas.[[3]](#footnote-3)

Pašvaldības darbības un funkciju izpildes pamatmērķis ir attiecīgās administratīvās teritorijas iedzīvotāju interešu nodrošināšana.[[4]](#footnote-4) Attiecīgi pašvaldības administratīvās teritorijas iedzīvotājiem ir tiesības saņemt informāciju ne tikai par funkciju izpildes noregulējumu pašvaldībā (saistošie noteikumi, domes lēmumi u.tml.), bet arī par funkciju faktisko nodrošināšanu, kas tieši attiecas uz iedzīvotāju dzīves kvalitāti (pakalpojumu sniegšana, teritorijas labiekārtošana, vides un sabiedriskā drošība, izglītības piedāvājums, publiskie kultūras un sporta pasākumi u.tml.), tai skaitā par iedzīvotāju iespējām iesaistīties pašvaldības darbā. Līdz ar to vienīgi katras pašvaldības kompetencē ir **izvēlēties attiecināmo informāciju un pielāgot** **tās saturu formātam, kādā informācija tiek publiskota** vietējās kopienas vajadzībām un interesēm.

Atbilstoši Pašvaldību likumam[[5]](#footnote-5) **pašvaldība sabiedrībai sniedz patiesu un objektīvu informāciju, pēc iespējas izmantojot dažādus saziņas kanālus**.Tātad nepastāv konkrēts veids, kādā pašvaldībai jāinformē savi iedzīvotāji. Informēšana var notikt dažādos veidos, piemēram, izmantojot pašvaldības informatīvo izdevumu, pašvaldības oficiālo tīmekļvietni, pašvaldības, tai skaitā tās administrācijas,[[6]](#footnote-6) kontus sociālajos medijos un saistītās tīmekļvietnes, tāpat arī masu informācijas līdzekļus, telefoniskas konsultācijas, elektronisko saziņu, informatīvos stendus, kā arī rīkojot vietējo iedzīvotāju informatīvas sanāksmes, kopsapulces u.c..

Pašvaldību likums tieši noteic **informatīvo izdevumu**[[7]](#footnote-7) **kā vienu no veidiem, kā pašvaldība informē savus iedzīvotājus par savu darbību**, tas ir, kā tā īsteno savu kompetenci publisko tiesību jomā[[8]](#footnote-8) un ar to saistītos pienākumus un tiesības. Ministrijas tīmekļvietnē[[9]](#footnote-9) ir publicēts metodiskais materiāls “Pašvaldības informatīvais izdevums”, kurā ir iekļauta vispusīga informācija par informatīvā izdevuma normatīvo regulējumu, tai skaitā vadlīnijas informatīvā izdevuma satura ierobežojumiem un iekļaujamajai informācijai.

Mūsdienās internets, ieskaitot sociālos tīklus, ir kļuvis par būtisku vārda brīvības instrumentu, ko izmanto arī pašvaldības, lai informētu sabiedrību par savu darbību. Tiesības uz vārda brīvību pēc savas būtības izriet no sabiedrības tiesībām saņemt informāciju.[[10]](#footnote-10) Ņemot vērā, ka katra pašvaldība var nodrošināt arī citus alternatīvus informācijas sniegšanas veidus, tā var izvēlēties, kā sniegt informāciju vietējiem iedzīvotājiem. Tādējādi ministrijas pauž uzskatu, ka **satura prasības**[[11]](#footnote-11), **kas izvirzītas pašvaldības informatīvajam izdevumam, var tikt attiecinātas arī uz gadījumiem, kad pašvaldība sniedz informāciju par savu darbību citos informācijas resursos**, tostarp sociālo mediju kontos un oficiālajā tīmekļvietnē. Proti, arī šādos gadījumos informācija sniedzama primāri par pašvaldības darbību autonomo funkciju un brīvprātīgo iniciatīvu izpildē, kā arī publicēta sabiedrībai nozīmīga valsts institūciju informācija, nodrošinot, ka informācija ir politiski neitrāla un neizceļ atsevišķu privātpersonu, tai skaitā komersantu, intereses. Tas ir īpaši būtiski, jo interneta resursos ir iespējams uzrunāt ievērojami plašāku cilvēku skaitu dažādās vecuma grupās, nekā ar informatīvo izdevumu. Līdz ar to nav šaubu, ka saturam, ko rada pašvaldības sabiedrisko attiecību speciālisti un kam uzticas plašāka sabiedrības daļa, ir jābūt precīzam, objektīvam un neitrālam. Balstoties uz šādu saturu, ikviens var pieņemt faktos balstītus slēdzienus un formulēt savu vērtējumu par notiekošo pašvaldībā.

Atbilstoši Pašvaldību likumam[[12]](#footnote-12) [..] informatīvajā izdevumā ietverto informāciju pašvaldība publicē arī elektroniski savā oficiālajā tīmekļvietnē, norādot atsauci uz informatīvā izdevuma izdošanas datumu un numuru; šajā pantā noteiktais attiecas arī uz informatīvā izdevuma pārpublicēšanu elektroniski. Tātad, norādot atsauci uz drukāto izdevumu, pašvaldība publicē informatīvo izdevumu arī savā oficiālajā tīmekļvietnē, **taču cita oficiālajā tīmekļvietnē vai citos interneta resursos ievietotā informācija nav uzskatāma par informatīvā izdevuma saturu**. Turklāt Pašvaldību likums neregulē kārtību, kādā pašvaldība ievieto informāciju sociālo mediju kontos un oficiālajā tīmekļvietnē. Kārtību, kādā iestādes ievieto informāciju internetā nosaka Ministru kabineta 2020.gada 14. jūlija noteikumi Nr. 445 “Kārtība, kādā iestādes ievieto informāciju internetā”, pārējās informēšanas aktivitātes atstājot pašvaldības ziņā.

Demokrātijā **sabiedrībai ir tiesības uz informāciju par to, kā pašvaldība, tiek pārvaldīta**. Tomēr tas nenozīmē, ka visa ar pašvaldības darbību saistītā informācija būtu obligāti publiskojama attiecīgās pašvaldības tīmekļvietnē vai drukājama pašvaldības informatīvajā izdevumā. Arī sabiedrības locekļi paši aktīvi meklē un pieprasa informāciju, un pašvaldībai ir pienākums to sniegt, ja vien tiesību akti, kas regulē tiesības saņemt informāciju,[[13]](#footnote-13) to neierobežo. Demokrātiska sabiedrība ir ieinteresēta gan informācijas atklātībā, kas ietver piekļuvi dažādiem datiem, gan indivīdu privātās dzīves aizsardzības un neaizskaramības nodrošināšanā.[[14]](#footnote-14) Tādējādi, lai arī pašvaldībām ir plaša novērtējuma brīvība, izvēloties, kādu informāciju publicēt, tā nav neierobežota. Publicējot informāciju, jāievēro, ka pašvaldībai nav savu interešu, tas ir, informācija tiek sniegta nevis ar mērķi aizsargāt pašvaldības intereses, izdabāt pašvaldības domi veidojošo politiķu vairākuma vai kādas citas grupas interesēm, bet gan informēt vietējos iedzīvotājus par pašvaldības darbību. Minētais **sabiedrības informēšanas mērķis** **būtu jāievēro, arī vērtējot, vai publicētā informācija ir attiecināma uz pašvaldības darbību un nepārsniedz** tās tvērumu. Tātad, izpildot likumā paredzēto informēšanas pienākumu, būtu jāsniedz faktiskas ziņas par to, kā pašvaldība (dome un administrācija) savas kompetences ietvaros ir organizējusi, iesaistījusies, atbalstījusi vai nodrošinājusi pašvaldības funkciju izpildi[[15]](#footnote-15), nevis sniegt informāciju par jebkādām norisēm attiecīgajā administratīvajā teritorijā, tai skaitā, piemēram, par privātpersonu saimniecisko darbību.

Jāņem vērā, ka **pašvaldības autonomo funkciju izpildi**, ņemot vērā, ka tās ir saistītas ar vietējas nozīmes jautājumu risināšanu, **organizē un par to atbild pašas pašvaldības**.[[16]](#footnote-16) Tātad, tikai pašvaldības **domes kompetencē ir lemt par kārtību**, kādā izpildāmas pašvaldības autonomās funkcijas [..], kā arī sniedzami pārskati par šo funkciju izpildi.[[17]](#footnote-17) Līdz ar to pašai pašvaldībai **primāri jāvērtē**, vai publicējamās **informācijas saturs** un apjoms ir saistāms ar pašvaldības darbību vai autonomo kompetenci, papildus vērtējot, vai atsevišķos gadījumos konkrētas informācijas (sevišķi – attiecībā uz konkrētu privātpersonu darbību) publicēšana nepamatoti nerada nevienlīdzīgus konkurences apstākļus[[18]](#footnote-18), izņemot tos gadījumus, ja šāda rīcība izriet no likuma vai to attaisno sabiedrības intereses un tirgus patstāvīgi nevar nodrošināt pakalpojumus vai preces.[[19]](#footnote-19) Savukārt reklāmas izplatīšanu nosaka Reklāmas likums un saistītie Ministru kabineta noteikumi.

Vienlaikus kārtību, kādā pašvaldība sadarbojas ar pilsoniskās sabiedrības organizācijām (biedrībām un nodibinājumiem) un nodrošina sabiedrības iesaisti pašvaldības darbā, atbilstoši Pašvaldību likumam[[20]](#footnote-20) nosaka pašvaldības nolikumā. Kā noteic minētā likuma 51. panta ceturtā daļa, **pašvaldība tās darbībā atbalsta pilsoniskās sabiedrības organizācijas** (biedrības un nodibinājumus), kas darbojas šīs pašvaldības administratīvajā teritorijā. Ievērojot minēto, pašvaldībai ir tiesisks pamats vērtēt iespēju atbalstīt pilsoniskās sabiedrības organizācijas **ar informatīviem pasākumiem**.

Papildus atgādinām, ka saskaņā ar **Pašvaldību likumu** pašvaldībai ir **jāpublicē oficiālajā tīmekļvietnē** šāda informācija:

* paziņojums par domes kārtējās un ārkārtas sēdes darba kārtību, norises laiku un vietu;[[21]](#footnote-21)
* domes lēmumi, domes sēžu protokoli un domes sēdes audiovizuālais ieraksts[[22]](#footnote-22), kā arī jānodrošina domes sēdes audiovizuāla tiešraide;[[23]](#footnote-23)
* paziņojums par komitejas sēdes, ārkārtas sēdes vai komiteju apvienotās sēdes darba kārtību, norises laiku un vietu;[[24]](#footnote-24)
* komiteju sēžu protokoli;[[25]](#footnote-25)
* saistošo noteikumu projekti un to paskaidrojuma raksti;[[26]](#footnote-26)
* pašvaldības darba reglaments;[[27]](#footnote-27)
* pašvaldības informatīvā izdevuma elektroniskā versija;[[28]](#footnote-28)
* informācija par konsultatīvās padomes un komisijas (izņemot komisijas, kura tiek izveidota uz citu likumu pamata) sēdes darba kārtību un norises laiku;[[29]](#footnote-29)
* konsultatīvo padomju un komisiju sēžu protokoli;[[30]](#footnote-30)
* paziņojums par publisko apspriešanu (norādot publiskajai apspriešanai nodoto jautājumu, pamatojumu un termiņu), publiskajai apspriešanai nodotais dokuments un ar to saistītie pašvaldības lēmumi, kā arī kopsavilkums par publiskās apspriešanas rezultātiem;[[31]](#footnote-31)
* par kolektīvā iesnieguma virzību un tā izskatīšanas rezultātiem.[[32]](#footnote-32)

Pašvaldība oficiālajā tīmekļvietnē **var publicēt** arī izsludinātos saistošos noteikumus, vienlaikus nodrošinot to atbilstību oficiālajai publikācijai un norādot atsauci uz oficiālo publikāciju.[[33]](#footnote-33)

Sagatavoja:

**Līga Zvilna-Karlsone**, Pašvaldību departamenta Pašvaldību darbības tiesiskā nodrošinājuma nodaļas vecākā eksperte

**Marta Bergmane**, Pašvaldību departamenta direktora vietniece – Pašvaldību darbības tiesiskā nodrošinājuma nodaļas vadītāja

05.06.2024., aktualizēts 29.07.2024.

1. Valsts pārvaldes iekārtas likuma10. panta septītā daļa [↑](#footnote-ref-1)
2. Augstākās tiesas Administratīvo lietu departamenta 2017. gada 13. februāra sprieduma lietā Nr. SKA-613/2017, 9. punkts [↑](#footnote-ref-2)
3. Latvijas Republikas Senāta Administratīvo lietu departamenta2019.gada 31. janvāra spriedums lietā Nr. SKA-255/2019 (ECLI:LV:AT:2019:0131.A420358416.2.S), 7.punkts ar atsauci uz Senāta 2007. gada 8. jūnija spriedumu lietā Nr. SKA-194/2007 (A42158404). [↑](#footnote-ref-3)
4. Pašvaldību likuma 2. panta pirmā daļa [↑](#footnote-ref-4)
5. Turpat – 51. panta piektā daļa [↑](#footnote-ref-5)
6. Pašvaldību likuma 20. panta pirmā daļa – situācijā, ja atsevišķām pašvaldības institūcijām ir izveidotas atsevišķas tīmekļvietnes u.c. [↑](#footnote-ref-6)
7. Turpat – 52. pants [↑](#footnote-ref-7)
8. Turpat – 3. panta otrā daļa [↑](#footnote-ref-8)
9. Skatīt arī: <https://www.varam.gov.lv/lv/citi-materiali> - “Pašvaldības informatīvais izdevums” [↑](#footnote-ref-9)
10. Latvijas Republikas Satversmes tiesas 2003. gada 29. oktobra spriedumu lietā Nr. 2003-05-01 31. punkts [↑](#footnote-ref-10)
11. Pašvaldību likuma – 52. pants [↑](#footnote-ref-11)
12. Turpat – 52. panta pirmā daļa [↑](#footnote-ref-12)
13. Primāri – Informācijas atklātības likums un Pašvaldību likums [↑](#footnote-ref-13)
14. Latvijas Republikas Augstākā tiesa, 2020., Tiesu prakses apkopojums “Tiesības uz pieeju informācijai” 7. lpp. [↑](#footnote-ref-14)
15. Pašvaldību likuma 4. panta pirmā daļa [↑](#footnote-ref-15)
16. Turpat – 4. panta trešā daļa [↑](#footnote-ref-16)
17. Turpat – 10. panta pirmās daļas 19. punkts [↑](#footnote-ref-17)
18. Konkurences likuma 14.1 pants [↑](#footnote-ref-18)
19. Likumprojekta “Grozījumi Konkurences likumā” (Nr.1312/Lp12) anotācija, pieejama [LP teksts (saeima.lv)](https://titania.saeima.lv/LIVS13/SaeimaLIVS13.nsf/0/91F6A9EB656D3E33C225835A00373D0C?OpenDocument) [↑](#footnote-ref-19)
20. Pašvaldību likuma 49. panta pirmās daļas 6. punkts [↑](#footnote-ref-20)
21. Pašvaldību likuma 28. panta trešā daļa un 29. panta piektā daļa [↑](#footnote-ref-21)
22. Turpat – 38. panta sestā un septītā daļa [↑](#footnote-ref-22)
23. Turpat – 27. panta trešā daļa [↑](#footnote-ref-23)
24. Turpat – 41. panta otrā daļa, 42. panta trešā daļa un 43. panta pirmā daļa [↑](#footnote-ref-24)
25. Pašvaldību likuma 41. panta astotā daļa [↑](#footnote-ref-25)
26. Turpat – 46. panta trešā un ceturtā daļa [↑](#footnote-ref-26)
27. Turpat – 50 panta otrā daļa [↑](#footnote-ref-27)
28. Turpat – 52. panta pirmā daļa [↑](#footnote-ref-28)
29. Turpat – 53. panta piektā daļa [↑](#footnote-ref-29)
30. Turpat – 53. panta ceturtā daļa [↑](#footnote-ref-30)
31. Turpat – 55. panta trešā un piektā daļa [↑](#footnote-ref-31)
32. Turpat – 57. panta piektā daļa [↑](#footnote-ref-32)
33. Turpat – 47. panta astotā daļa [↑](#footnote-ref-33)